**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351, 6974881331** fax: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 2 Νοεμβρίου 2019**

**ΑΝΑΚΟΙΝΩΣΗ – ΑΠΑΝΤΗΣΗ**

**Στην έγγραφη τοποθέτηση της ΠΟΕΥΠΣ για τις επικαλούμενες ενέργειές της**

**σχετικά με την πειθαρχική δίωξη του εκλεγμένου εκπροσώπου της Ε.Υ.Π.Σ.**

**Περ/ρειας Στερεάς Ελλάδας και στελέχους της Ε.Α.Κ.Π. Κέκη Κων/νου**

Στις **21-10-2019** η **Ε**νωτική **Α**γωνιστική **Κ**ίνηση **Π**υροσβεστών **κατήγγειλε με ανακοίνωσή της το προεδρείο της Ομοσπονδίας** ( Δ.Α.Κ.Υ.Π.Σ. ) **και όλες τις υπόλοιπες συνδικαλιστικές παρατάξεις** ( ΑΕΠ Πυροσβεστών - Προοδευτική Αδέσμευτη Κίνηση Πυροσβεστών - Όλοι Μαζί - Ανεξάρτητοι Πυροσβέστες ), **που συμμετέχουν στο Διοικητικό Συμβούλιο** της Πανελλήνιας Ομοσπονδίας των πυροσβεστών ( Π.Ο.Ε.Υ.Π.Σ. ).

Η καταγγελία πραγματοποιήθηκε γιατί το προεδρείο και οι άλλες παρατάξεις του Δ.Σ. **δεν έχουν πάρει επίσημα θέση και δεν έχουν κάνει καμία έγγραφη παρέμβαση - καταγγελία,** για την παύση της άδικης, καταχρηστικής και στημένης πειθαρχικής δίωξης που διενεργείται με Ένορκη Διοικητική Εξέταση και κατασκευασμένες κατηγορίες εδώ και πάνω από **1** χρόνο, **σε βάρος συναδέλφου μας εκλεγμένου με την Ε.Α.Κ.Π. στο Διοικητικό Συμβούλιο του σωματείου της Ε.Υ.Π.Σ.Π. Στερεάς Ελλάδας.** Ο εκλεγμένος συνδικαλιστικός εκπρόσωπος των πυροσβεστών κατηγορείται γιατί ανέφερε σε ανακοίνωση γνωστές ελλείψεις στην υπηρεσία μας σε Διοικητική μέριμνα, Μέσα Ατομικής Προστασίας, πυροσβεστικό εξοπλισμό καθώς και ζητήματα οργάνωσης της πυροπροστασίας, που βεβαιώνονται από όλους τους συνδικαλιστικούς φορείς και από αρκετούς πολιτικούς και υπηρεσιακούς παράγοντες.

Στην ουσία κατηγορείται, γιατί διεκδίκησε αξιοπρεπείς συνθήκες εργασίας για τους πυροσβέστες, προστασία της Υγείας και της Ασφάλειας, επαρκή μέριμνα σε φαγητό και νερό κατά τη διάρκεια των επιχειρησιακών συμβάντων, αναβάθμιση της υπηρεσίας μας.

**Στις 24-10-2019 το προεδρείο της Ομοσπονδίας εκδίδει σχετική ανακοίνωση** ως απάντηση στην ανακοίνωση της Ε.Α.Κ.Π., όπου μας αναφέρει ότι δεν αδιαφόρησε για το συγκεκριμένο θέμα και παραθέτει τις ενέργειες που έκανε.

**Κατ’ αρχήν χαιρετίζουμε την 1η έγγραφη τοποθέτηση της Π.Ο.Ε.Υ.Π.Σ. για την δίωξη του συναδέλφου, έστω και αν εμπεριέχεται ως μία παράμετρος μέσα σε ένα κείμενό της που απαντά στην Ε.Α.Κ.Π. και δεν αποτελεί αυτούσιο θέμα παρέμβασης, τόσο στην προηγούμενη πολιτική και φυσική ηγεσία όσο και στην τωρινή, ως όφειλε να έχει κάνει για να αντιμετωπίσει την προσπάθεια φίμωσης και ποινικοποίησης της συνδικαλιστικής παρέμβασης και δράσης.**

Οι ενέργειες που αναφέρει είναι ότι πραγματοποίησε συναντήσεις με υπηρεσιακούς παράγοντες, τον Αρχηγό του Π.Σ., τον Περιφερειακό Διοικητή Στερεάς Ελλάδας, **που τις βαφτίζει μάλιστα και « παραστάσεις διαμαρτυρίας »**, με σκοπό τη λύση του προβλήματος και την απαλλαγή του συναδέλφου. **Τα εύλογα ερωτήματα λοιπόν που προκύπτουν είναι:**

* **Πότε** έγιναν αυτές οι συναντήσεις - « παραστάσεις διαμαρτυρίας » και πότε κάλεσε το προεδρείο εγγράφως τα σωματεία - μέλη του να πάρουν αποφάσεις στα Διοικητικά Συμβούλια κατά της άδικης και καταχρηστικής δίωξης του συναδέλφου;
* **Ποια** είναι τα απτά αποτελέσματα αυτών των παρεμβάσεων αφού επί 12 και πλέον μήνες παραμένει ανοιχτός ο φάκελος της άδικης και καταχρηστικής δίωξης;
* **Πότε** ενημέρωσε τους συναδέλφους, τα πρωτοβάθμια συνδικαλιστικά όργανα, για τις συγκεκριμένες ενέργειές του και για τα όσα ειπώθηκαν σε αυτές τις συναντήσεις;
* **Γιατί** δεν ζήτησε μέχρι και σήμερα την παρέμβαση του τριτοβάθμιου συνδικαλιστικού οργάνου όπου ανήκουμε την Α.Δ.Ε.Δ.Υ.;

**Δεν έγιναν όλα αυτά, γιατί απλά δεν υπήρξε ποτέ καμία ουσιαστική παρέμβαση εκτός « διαδρόμων » και καμία ενημέρωση με πρωτοβουλία του προεδρείου και η στάση του αυτή καταδεικνύεται ξεκάθαρα από τα ίδια τα στοιχεία που παραθέτει, όπως το εξυπηρετεί, στην ανακοίνωσή του.** Συγκεκριμένα αναφέρει ότι:

* Στις **4-12-2018,** στη συνάντηση αντιπροσωπείας του Δ.Σ. της Ομοσπονδίας με την τότε Αν. Υπουργό Όλγα Γεροβασίλη, έθεσε το θέμα και καταδίκασε το γεγονός. **Η αλήθεια είναι, ότι μόνο η Ε.Α.Κ.Π. έθεσε το θέμα στη συγκεκριμένη συνάντηση με την Υπουργό, κατήγγειλε** για πολλοστή φορά τη στημένη πειθαρχική δίωξη του συναδέλφου, ζήτησε να σταματήσει άμεσα και να μην επιχειρηθεί ξανά δίωξη συναδέλφων για αντίστοιχες περιπτώσεις. Το γεγονός αυτό **αποτυπώνεται και στην από 6-12-2018 ανακοίνωσή μας** ( αναρτημένη στην ιστοσελίδα μας ).
* **Στο υπ. αριθμ. 241/5-12-2018, σε ένα εκτενές, τρισέλιδο έγγραφο του προεδρείου της Ομοσπονδίας** για τη συγκεκριμένη συνάντηση με την Υπουργό, το μόνο που αρκείτε να αναφέρει γενικά και αόριστα το προεδρείο, είναι η φράση « επιχείρηση φίμωσης και ποινικοποίησης του συνδικαλισμού με πειθαρχικές διώξεις », χωρίς να προσδιορίζει σε ποιόν και σε τι αφορά το ζήτημα αυτό ( βλέπε το σχετικό έγγραφο στην ιστοσελίδα της Π.Ο.Ε.Υ.Π.Σ. ). **Από πού προκύπτει η στήριξη και η συμπαράσταση στον συνάδελφο,** όπως δηλώνεται από το προεδρείο της Ομοσπονδίας;

Το προεδρείο της Π.Ο.Ε.Υ.Π.Σ. καλείται να σταματήσει να κρύβεται πίσω από ενέργειες άλλων, όπως της Ε.Α.Κ.Π. και της Ε.Υ.Π.Σ. Περ/ειας Στερεάς Ελλάδας, και να πάρει ξεκάθαρη θέση και πρωτοβουλίες.

**Εάν πραγματικά το προεδρείο συμπαραστέκεται στον διωκόμενο συνάδελφο** και στέκεται απέναντι σε κάθε προσπάθεια φίμωσης και απαξίωσης του συνδικαλισμού, όπως επικαλείται στην πρόσφατη ανακοίνωσή του, **να το κάνει στην πράξη και όχι στα λόγια.**

**Η Ε.Α.Κ.Π. μαζί με τη συντριπτική πλειοψηφία των πυροσβεστών, απαιτεί από το προεδρείο και το Διοικητικό Συμβούλιο της Π.Ο.Ε.Υ.Π.Σ.:**

* **Να καταγγείλει επίσημα,** **με έγγραφό του, τις αντιδημοκρατικές μεθοδεύσεις και** **να απαιτήσει** από την κυβέρνηση και την Πολιτική και Φυσική Ηγεσία, άμεσα και οριστικά να σταματήσει η άδικη, παράνομη και καταχρηστική πειθαρχική δίωξη, σε βάρος του συναδέλφου μας και όχι να αναφέρεται στην δίωξη με έμμεσο τρόπο μέσα από την απάντηση του στην Ε.Α.Κ.Π.
* **Να υπερασπιστεί** **τα δημοκρατικά και συνδικαλιστικά μας δικαιώματα,** να μην καταπατώνται με μεθοδευμένες και ανυπόστατες πειθαρχικές διώξεις, για να μην περάσει η τρομοκρατία και ο φόβος στις τάξεις των πυροσβεστών όπως επιχειρείτε και από την κυβέρνηση της Νέας Δημοκρατίας.
* **Να σταθεί** **επιτέλους** **δίπλα στον πυροσβέστη** **και στα προβλήματά του** και όχι να είναι απέναντί του, βάζοντας πλάτη, στις πολιτικές που είναι υπεύθυνες για όλα τα σοβαρά προβλήματα που αντιμετωπίζουμε στη δουλειά μας.
* **Να οργανώσει τον αγώνα μας** **για να βελτιωθούν** οι εργασιακές συνθήκες και να αναβαθμιστεί η υπηρεσία μας και η πυρασφάλεια της χώρας, προς όφελος του λαού.

Η Ενωτική Αγωνιστική Κίνηση Πυροσβεστών θα συνεχίσει να βρίσκεται στην πρώτη γραμμή του αγώνα για την προστασία και την κατοχύρωση των δικαιωμάτων μας.

**Για την Ε.Α.Κ.Π.**

**Η Εκτελεστική Γραμματεία**